**אנשים וקהילה**

החברה להגנת הטבע היא חברה של אנשים. הכוח והעוצמה שלנו מצויים בעשייה המשותפת אתכם, קהילה גדולה של אנשים שאוהבים את הטבע, שהטבע מסקרן אותם, שמבינים שהחיים בישראל בעידן בו הפיתוח המואץ, על אף היותו הכרחי, חייב להיעשות תוך שימת דגש על שמירה על הטבע הערכי והייחודי שלנו, משאב מוגבל שהאחריות עליו נמצאת בידיים שלנו.

אנחנו רוצים להודות למאות אלפי תומכים ותומכות שפעלו איתנו בשנת 2018:

* כ-37,000 משקי בית בישראל חברים בחברה להגנת הטבע.
* כ- 900,000 מטיילים ומטיילות טיילו איתנו.
* כ-600 ילדים וילדות השתתפו בקייטנות שלנו.
* כ- 35,000 תלמידים ותלמידות השתתפו בתכניות החינוך הסביבתי שלנו.
* כ- 20,000 מטיילים ומטיילות לקחו חלק ב'שבוע הטבע העירוני' שלנו.
* כ- 40,000 מטיילים ומטיילות לקחו חלק באירועי 'חורף שמירת טבע'.
* כ-100,000 גולשים וגולשות אהבו אותנו בפייסבוק.
* כ-700 עקבו אחרינו באינסטגראם.
* כ-12,000 מנויים לניוזלטר שלנו.

גם השנה זכינו לתמיכה המונית שלכם ולעבודה משותפת עם הקהילות שלנו שהביאו להישגים. דוגמא לתמיכה ציבורית בשמירה על הטבע ניתן לראות בעשרת אלפי מטיילים ומטיילות שהגיעו **בטו בשבט 2018** לאירוע המסורתי שלנו בגבעות הדרומיות של מודיעין כדי לחזק את האמירה שלעיר מודיעין מגיע טבע איכותי קרוב לבית ויש לשמור על אזור הגבעות הדרומיות מבניה ופיתוח, ולקדם חלופות לפיתוח העיר ללא פגיעה בטבע.

במהלך פברואר 2018 הגיעו כ-2500 מטיילים ומטיילות, מדי סוף שבוע, להכיר את ייחודיות פארק השרון שליד חדרה, באמירה ברורה ששטח זה צריך להיות מוגן מבנייה ופיתוח.

בחודש יולי 2018 התייצבו עשרות רבות של תושבי ירושלים במחאה נגד הבנייה ברכס לבן, תכנית המסכנת את המשך קיומם של המעיינות במקום, מחאה שלא צלחה בשלב זה אבל נראה שהציבור הירושלמי לא יוותר בקלות וכך גם אנחנו!

קבוצה נועזת של כ-60 פעילים מחיפה החליטו לקחת את עתיד החוף והים לידיים והצטרפו לקהילה הימית 'ראש כרמל' שאת הקמתה יזמה קהילת חיפה של החברה להגנת הטבע יחד עם רשות הטבע והגנים, ובמהלך כל השנה מקיימים הפעילים פעילות אקטיביסטית לשמירה על החוף והים בשמורת שקמונה בחיפה.

בתל אביב – יפו תכניות הבניה של הרכבת הקלה לא לקחו בחשבון את העצים המרשימים של שדרות ירושלים, הקפיצו את התושבים ביחד עם אנשי הקהילה של החברה להגנת הטבע שעמדו על המשמר, ובזכות הלחץ הציבורי הביאו לשינוי והתאמת תכניות הבנייה ובכך ניצלו העצים מכריתה.

גם הציבור בבאר שבע לא מוותר על הטבע, מאות של תושבים לוקחים חלק בטיפוחו של יער לון ויחד עם הקהילה שלנו מקיימים מגוון פעילויות להנאת הציבור ושמירה על הטבע העירוני המוכיחים את חשיבותו לתושבים.

אלפי בני נוער לקחו חלק בפעילות של חוגי הסיירות שלנו בכל רחבי הארץ, בני הנוער האכפתיים יזמו השנה מספר פרויקטים אקטיביסטים מעוררי השראה ובעלי השפעה על מקבלי ההחלטות והציבור הרחב, לקחו על עצמם את המאבק להצלת נחלי הירדן מהתייבשות, ומלבד עצומה שקידמו ברשת הביאו לפרסום כתבה גדולה בנושא בעיתון מעריב.

בחברה הערבית פעלנו מהצפון ועד הדרום. השנה נהנו מפעילות ענפה בשיתוף עם מוסדות שונים ועם אוכלוסייה בכל הגילאים. הפעלנו תכניות חינוך לילדי הגנים ולתלמידים בבתי הספר; פעלנו יחד עם הקהילות ליצירת מודעות לטבע ולסביבה.

גם השנה הפעלנו תכניות לחינוך סביבתי בכל רחבי הארץ, בבתי הספר ובגנים. הילדים מפתחים תחושות אחריות ושייכות והופכים לסוכנים של שינוי בקרב המבוגרים בתכנית 'ילדים מובילים שינוי'. ליווינו את אנשי ונשות החינוך בתהליך ההטמעה במוסדות בהם הם פועלים ובהסמכות לתו בי"ס ירוק.

אנחנו מרגישים את התמיכה והשותפות שלכם מדי יום ומאחלים כי גם בשנה האזרחית הבאה, 2019, נזכה לשותפות פורה ומפרה למען הטבע בישראל ולמעננו.

הפעילות שלנו נפרשת בכל רחבי הארץ: ממשרדי המטה ברחוב הנגב 2 בתל אביב – יפו, דרך קהילות עירוניות בערים הגדולות: באר שבע, מודיעין, ירושלים, תל אביב, חדרה וחיפה. מרכזים ללימודי שדה (מל"שים) הפרוסים ביישובים השונים: קריית שמונה, מעלות, סכנין, עין אל אסד, חורה, רמלה, לוד ואילת, ובתי ספר שדה: חרמון, גולן, אלון תבור, אכזיב, חוף הכרמל, עפרה, הר הנגב, שקמים, עין גדי, חצבה ואילת. חוגי הסיירות שלנו פעילים בחיפה, תל אביב, מודיעין, ירושלים ובאר שבע.​

הצטרפו אלינו גם בשנה הבאה! יחד נמשיך לפעול ולהוביל למען עתיד טוב יותר, עבורנו ועבור הדורות הבאים! להלן מגוון המקומות בהם נוכל להיפגש גם בשנה הבאה:

**בבתי ספר שדה** אנחנו פועלים בשביל ויחד עם המטיילים. צוותי ההדרכה שלנו מובילים מטיילים רבים במסגרת טיולי בתי ספר וטיולי משפחות. רגעי הטבע המשותפים מאפשרים לנו ליצור חיבור בין האדם לטבע. חיבור אותו אנחנו יוצרים כבר יותר משישים שנה.

**בקהילות העירוניות** שלנו, אנחנו דואגים לאיכות החיים והסביבה ליד הבית, יחד עם התושבים. אנחנו פועלים לשיתוף תושבים בתכנון, ליצירת קואליציות עם גופים נוספים, לפעולה מול מקבלי ההחלטות ברמה הארצית וברמה המקומית ולהפיכת הערים למקום טוב יותר לחיות בו.

**במרכזים ללימודי השדה** שלנו, אנחנו פועלים ביישובי הפריפריה ומהווים חלק אינטגרלי מהיישובים תוך קיום קשר עמוק ורציף עם הקהילה המקומית. אנחנו פועלים להגברת מעורבות התושבים לשמירה על הטבע והסביבה הקרובה להם.

**בחינוך הסביבתי**, אנחנו פועלים יחד עם מערכת החינוך בכל רחבי הארץ, בבתי הספר ובגנים. יחד איתנו, הילדים מכירים את הטבע והסביבה הקרובה לביתם, מתאהבים בהם והופכים לשומרי טבע וסביבה. הילדים מפתחים תחושות אחריות ושייכות והופכים לסוכנים של שינוי בקרב המבוגרים. אנחנו מקיימים את ההשתלמות המשולבת לקיימות לצוותי ההוראה והחינוך, ומלווים את אנשי ונשות החינוך בתהליך ההטמעה במוסדות בהם הם פועלים.

**בחברה הערבית**, הפעילות שלנו מתפרשת מהצפון ועד הדרום, ופונה לכלל דוברי הערבית בישראל. אנחנו פועלים בשיתוף עם מוסדות שונים ועם אוכלוסייה בכל הגילאים. אנחנו מפעילים תכניות חינוך בהן לוקחים חלק ילדי הגנים ותלמידים בבתי הספר; ותכניות השתלמויות לצוותים החינוכיים בהן אנחנו יוצרים תהליך חינוכי בשיתוף מלא עם אנשי החינוך. אנחנו פעילים בקהילות המקומיות ומקיימים פעילות ייחודית למבוגרים וקשישים. כל זאת, כדי ליצור מודעות לטבע ולסביבה בקרב החברה הערבית.

**שומרים על הנחלים**

מסכמים את שנת 2018 עם אחד ההישגים המשמעותיים שלנו בשנים האחרונות: הממשלה אישרה את התכנית להשבת הזרימה הטבעית ב-7 נחלים בצפון הארץ, בעלות של למעלה מ-80 מיליון ₪.

במשך שנים סבלה ישראל ממשבר חמור של מחסור במים, אך בשנים האחרונות מותפלות בישראל כמויות גדולות של מי ים והודות לכך, אנו יכולים לצאת ממשבר המים שאנו נתונים בו. מערך התפלת מי ים הוא חלון הזדמנויות לשינוי מגמת ההרס של נחלי ישראל.

החברה להגנת הטבע פורשת חזון בר השגה עבור שיקום הנחלים שעקרונותיו הם: ניהול בר-קיימא של משאבי המים הטבעיים, שחרור מעיינות ושיקום שפיעתם, הגדרת קריטריונים להפקת מי תהום, אימוץ גישה אקו-הידרולוגית ושינוי המבנה המנהלי האחראי לניהול הנחלים. האתגר כרוך במשאבים ובזמן ממושך, אולם הוא אפשרי בהחלט, אם רק נדע לשים את הנושא בסדר עדיפות גבוה.

לפני כעשור נכנסנו לעסוק בצורה מערכתית בתחום המים והנחלים. בשנים אלו, שהיו שנים לא פשוטות למשק המים, קידמנו היבטים מקצועיים רבים בשיקום הנחלים כמו גם פעילות חינוכית ענפה במסגרת התכנית החינוכית "שומרי הנחל". פעילות זו הניבה את אחד ההישגים המשמעותיים שלנו בשנים האחרונות: אישור התכנית להשבת הזרימה הטבעית ב-7 נחלים בצפון הארץ, בעלות של למעלה מ-80 מיליון ₪.

התכנית שאושרה מתבססת על תכנית שיזמנו לפני כשלוש שנים תחת הכותרת: "שלוש שנים שמונה נחלים - צעדים מעשיים לשיקום זרימת המים בנחלי ישראל" ובה הצגנו את החזון והרציונאל להשבת החיים לנחלים אלו.

בתכנית הצגנו את המצב כפי שהיה בעבר, הלא כל כך רחוק, בו עדיין היה אפשר ליהנות ממים זכים, ששצפו בנחלים אשר לאורך החופים ובעמקים. לצערנו, משבר המים המתמשך בישראל הוביל לפגיעה אנושה בנחלים שיובשו וזוהמו. את השינוי שחל במשק המים עם הקמת מתקני ההתפלה זיהינו כהזדמנות להשיב לטבע מעט ממה שנלקח ממנו לאורך השנים, ולקדם תכנית כוללת לשיקום הנחלים, במטרה להשיב להם את המים הטבעיים ואתם את החיים לנחל. אמנם תכנית זו הצליחה לעניין את אנשי משרד האנרגיה ואת השר שטייניץ כבר בעבר, אולם התנאים לקידום התכנית בצורה מעשית הבשילו רק בחודשים האחרונים, וההזדמנות הגיעה דווקא על רקע משבר המים העמוק בו אנחנו נמצאים.

את התוכנית ביקשנו להכניס לתקציב המדינה האחרון, ואף הפקנו סרט עם קריאה לשר לקדם את התוכנית, שזכה לשיתופים רבים ברשת, אולם לבסוף היא לא נכנסה לתקציב.

לשמחתנו הקמפיין לא לגמרי פיספס את מטרתו! בפגישה שנערכה באמצע השנה עם שר האנרגיה, הוא סיפר לנו כי חלק מהחזון שלו הוא החזרת חיים לנחלים ולכנרת, וכי הוא יבקש להכניס זאת בהחלטת ממשלה שהוא מקדם בקרוב. כך התחיל מסע לחצים שלנו לקבל את הצעת ההחלטה, ללמוד אותה, להכניס את התוכנית שלנו בתוכה, ובעיקר- לנסות מאחורי הקלעים לגייס את התקציבים לקידומה. לאחר מספר שבועות, ותוך המשך קמפיין ציבורי למען הנחלים שנועד ללחוץ על השר לקדם את התוכנית, נודע לנו כי אכן, בתוך הצעת ההחלטה שמקדם השר, שעיקרה התמודדות עם הבצורת, שולבה גם תכנית להשבת המים ל-7 נחלים, בהם נחל בצת, עינן, געתון, נעמן, קישון, ציפורי וחדרה, שרובם נחלים עליהם המלצנו בתוכנית שלנו, עם תיקצוב של למעלה מ- 80 מיליון שקלים, שנועדו בעיקר לשחרר את התפיסות החקלאיות של המים מהמעיינות ושיחרור המים הטבעיים לנחלים.

**מחנכים דור צעיר של שומרי הנחל**

מזה שנים רבות, שאנחנו פועלים, בשיתוף המשרד להגנת הסביבה ורשויות הניקוז האזוריות, בפיתוח ובהובלת התכנית החינוכית "שומרי הנחל". עשרות קבוצות של תלמידים פועלות בנחלים שונים ברחבי הארץ. מטרת התכנית ליצור שייכות וזיקה בין קהילת הנחל לבין הנחל. לחבר את תושבי האזור אל משאבי הטבע והמורשת בסביבתם, ולעודד לאחריות סביבתית באמצעות שילוב בין פרויקט השיקום הפיזי של הנחל והפרויקט החינוכי.

אנחנו תומכים בפעילות ציבורית של תושבים ופעילים מקומיים למען שיקום וטיפוח נחלים ומקורות מים כדוגמת הפעילות לשיקום נחל תנינים והפעילות לשיקום עין שרונה בהובלת צוות בית ספר שדה גליל.

**נמשיך לפעול למען העלאת המודעות הציבורית לשיקום מעיינות ונחלים ברמה הארצית והמקומית. למען גיבוש הסכמות לניהול אגני (אקו - הידרולוגי) של הנחלים. למען הפיכת רשויות ניקוז לרשויות אגניות; השבת המשרד להגנת הסביבה לתפקידו כבעל בית בתחום שיקום הנחלים - במסגרת חוק הנחלים; תוך הותרת רשויות הניקוז כשחקן ביצועי דומיננטי וחיזוק ההיבטים הסביבתיים בפעילותם - במסגרת חוק הניקוז.**

**מסמנים את השבילים**

הועדה לשבילי ישראל לצד החברה להגנת הטבע פועלת ללא לאות למען סימון שבילי טיולים בטוחים, מעניינים ושומרים על הטבע.

בישראל כ- 10.000 ק"מ של שבילי טיול מסומנים ובניהם שביל ישראל - שביל הטיול הארוך ביותר שאורכו כ- 1000 ק"מ, והוא חוצה את ישראל לאורכה בתוואי המאפשר טיול מרהיב, בטוח, מהנה, ובתוואי המאפשר הליכה חופשית בכל ימות השנה וללא מעבר בשטחי אש או בשטחים שאינם דורשים ליווי ואבטחה.

ישראל היא מדינה נפלאה לטיולים. המיקום הייחודי שלה, כגשר בין יבשות, מאפשר לנו ליהנות מכל העולמות במרחק ממש קצר. בנסיעה קצרה אנחנו יכולים להגיע ללב המדבר או להתמכר לירוק העד של הכרמל, להקשיב לפכפוך המים של מקורות הירדן, לגעת בשלג בחרמון ולטבול בים האדום. ללא ספק ישראל יפהפייה והטבע הישראלי מצליח לרגש גם את האדישים שבניינו. בישראל, הטיול עצמו בטבע, מונגש וברור למטייל. סימון השביל אותו אנחנו מכירים היטב ונראה לנו כאילו היה שם מאז ומתמיד, שלושה פסי צבע, שניים לבנים ואחד צבעוני.

רבים מאתנו מטיילים בשבילי ארצנו. נעזרים במסלולים המסומנים, עוקבים אחרי הצבעים, בודקים בתיאורי המסלול או במפת סימון שבילים בעקבות איזה צבע עלינו להמשיך בפיצול השבילים. המסלול מראה לנו את הדרך ושומר עלינו שנישאר בנתיב הבטוח להליכה. מי שמטייל עם הילדים בוודאי מכיר את התהיות שלהם לגבי מי סימן את הסימון. לפעמים השאלה הזאת נשארת פתוחה.

השנה השקנו פורמט חדש של מפות סימון שבילים והשקנו אוגדן מפות שביל ישראל שזמין כמובן גם באנגלית! לרכישה לחצו כאן:

אז מי הם אלה שאחראיים על סימון השבילים המצוין שלנו?

שביל הטיול הראשון בישראל סומן ב-1947, במדבר יהודה. בתחילת שנות ה-60 הוקמה ה'וועדה לשבילי ישראל לצד החברה להגנת הטבע'. הסימון המקובל שנבחר לסמן את שבילי הטיול בארץ הוא 'מלבן סימון' המורכב משלושה פסים מקבילים. מאז ועד היום עובדי הוועדה אחראים על סימון ותחזוקה של שבילים המופיעים ב-20 מפות טיולים וסימון שבילים, ומידע עדכני על השבילים מתפרסמים בשינויים בשטח ושבילים חדשים. הועדה לסימון שבילים הוקמה ביוזמת החברה להגנת הטבע. זוהי ועדה ציבורית המאגדת נציגים של גופים רבים ומטרתה לתכנן, לבצע, לסמן ולתחזק אלפי קילומטרים של שבילי טיול ברחבי הארץ. הוועדה משקיעה מאמץ רב באחזקה, בסימון ובחידוש של עשרות אלפי קילומטרים של שבילים ודרכים מסומנות.

עד שנת 2000 היה סימון השבילים מתבצע על בסיס מתנדבים, אך מאז הפך צוות סימון השבילים למקצועי יותר ואנשיו מתחייבים לעבוד לפחות שנה בתפקיד. המסמנים והמסמנות נדרשים להיות אנשים חברותיים שאוהבים לטייל, לא מפחדים מעבודה פיזית מאומצת ולא חוששים מאחריות. דרישות התפקיד יכולות להישמע די בסיסיות אבל בפועל מדובר בתפקיד מאוד לא פשוט עם אחריות מאוד כבדה. צוותי הסימון יוצאים למשימות סימון הנמשכות שבוע, בשטח. הצוות נדרש לשהות יחד, מיום א' ועד ה', ללא פרידה כלל. מכאן ניתן להבין שמסמני השבילים לא מגיעים הרבה הביתה. נדרשת מידת ריכוז מאוד גבוהה. על המסמנים לסמן את הדרך הטובה והבטיחותית ביותר תוך התחשבות בתוואי ובשמירה על הטבע. עליהם להקפיד על סימונים במרחק נכון אחד מן השני כדי ליצור רצף ברור של סימון שביל עבור המטיילים.

כל שביל במדינת ישראל, ויש בערך עשרת אלפים קילומטר מהם, מסומן מחדש מדי שלוש או ארבע שנים. מושם דגש מיוחד בבדיקת הבטיחות בתוואי הקיים ובמידת הצורך מתבצעים בו תיקונים ועדכונים. מלבד זאת מסמנים כמובן גם שבילים חדשים, כשלאחרונה הדגש הוא על שבילים ארוכים ושבילי אופניים.

צרו איתנו קשר כדי לקחת חלק כמתנדבים בפרויקט סימון שבילים!

**שביל ישראל:**

שביל ישראל הוא ללא ספק הכוכב של השבילים המסומנים. זהו נתיב הליכה רצוף מ"דן ועד אילת" והוא חוצה מגוון נופים, עובר ליד אתרים קדושים לדתות הגדולות וליד יישובים יהודיים, מוסלמים, נוצריים, דרוזים ואחרים. שביל ישראל משמש כעמוד שדרה לאלפי ק"מ של שבילים, שסומנו זה מכבר, ומחברם למערכת אחת - תוך הקפדה על שמירת הטבע ואופי האזור.

השם וסימון "שביל ישראל" הם סימנים רשומים של החברה להגנת הטבע.

השביל מתחיל בבית אוסישקין שבקיבוץ דן ומסתיים בבית ספר שדה אילת של החברה להגנת הטבע. השביל עובר בהרים, יערות, ערים, כפרים, יישובים, נחלים, מעיינות, לצד כבישים ובשמורות טבע, לאורך אתרים היסטוריים ותופעות טבע ייחודיות. השביל מגלם ערכי טבע ונוף, מורשת, מסורת ודת, רב תרבותיות ומפגש מרהיב ומרתק של החברה הישראלית. לאורכו של השביל צועדת ההוויה הישראלית על רגליה: תלמידי בתי-ספר, בני תנועות הנוער, חיילים, תיירים, משפחות וכל אוהבי הארץ והטבע. השביל מסומן בשטח בצבעים לבן, כחול וכתום, במדורג.

בשנת 2015, במלאות עשרים שנה ל'שביל ישראל' ולרגל עשור לפעילות גוגל בישראל יצאו שני הארגונים במיזם משותף - תיעוד השביל בעזרת מצלמות והעלאתו למפות גוגל. צילום השביל הינו הארוך ביותר שנעשה אי-פעם, והצילום הראשון בעולם של שביל מטיילים החוצה מדינה שלמה. חווית השביל זמינה לצפייה באמצעות Google Street View מכל מקום בארץ ובעולם.

שביל ישראל הפך לציר עליו נפגשות יוזמות מבורכות המאפיינות את התרבות הישראלית. אחת היוזמות שהפכה למוסד היא "מלאכי השביל". "מלאכי השביל" הם תושבים, המתגוררים בדרך כלל סמוך לתוואי השביל ופועלים בהתנדבות. הם מסייעים בחילוץ, בהטמנת מים באזורים בעייתיים, מארחים על כוס קפה, מסייעים בהעברת ציוד ואף מציעים מיטה חמה ומקלחת, או פיסת דשא להקמת אוהל.​

גם בשנת 2019 נמשיך לפעול למען שביל ישראל פתוח ונגיש המושך אליו ציבור רב של מטיילים מהארץ ומהעולם.

מוזמנים לצפות בסרטון מעולה על הוועדה לסימון שבילים בהפקת האחים פרל

​​

**שומרים על הציפורים**

מיקומה של ישראל על ציר נדידה חשוב, מביא אלינו עושר ייחודי של ציפורים. מרכז הצפרות שלנו עסוק סביב השעון במחקר ולימוד השטח למען השמירה על מגוון העופות בישראל. עיקר עיסוקו של המרכז בשימור מינים בסיכון, ובשימור בתי הגידול החשובים לקיומם. פעם אחר פעם אנחנו יוצאים למאבקים ציבוריים למען הציפורים ויחד אתכם רושמים לא מעט הצלחות.

**שמרנו על הנשרים בגולן!**

יחד אתכם הגשנו כ-4,500 התנגדויות להקמת חוות טורבינות רוח בתל פארס כדי לשמור על הנשרים מגזירת דין מוות.

בעקבות ההתנגדות הציבורית הנרחבת אותה הובלנו, חוות טורבינות הרוח בתל פארס שברמת הגולן, תקום רק לאחר שיוכן עבורה משטר הפעלה, שמטרתו להביא לאפס פגיעה בנשרים וברחמים, ולאחר שיבוצע ניטור למשך שנה לפחות, שיבחן את מידת היכולת של משטר ההפעלה לעמוד ביעדים אלה ולמנוע פגיעה בעופות דורסים.

בזכות ההתנגדות הציבורית הרחבה מוצע בדוח החוקר ליישם משטר הפעלה, כחלק מהתכנית, על מנת להביא ליעד של אפס פגיעה בנשרים וברחמים. אנו קוראים לועדה לתשתיות לאומיות (ות"ל) לקבוע מנגנונים מחייבים שיבטיחו את יישום משטר ההפעלה, באופן שאכן יבטיח אפס פגיעות במינים אלה ושחוות טורבינות הרוח, לא תביא להכחדת הנשרים מהגולן. אם אכן יהיה כך בפועל ותהיה אפס פגיעה בעופות דורסים, אז במקרה הספציפי הזה, בחווה המדוברת תימצא הדרך לשימוש בטורבינות הרוח, להפחתת פליטת מזהמי אוויר וגזי החממה ואילו בעלי הכנף במרחב התכנית, יישמרו.

**ספירת ציפורי הבר בחצר הבית**

יחד אתכם, ספרנו השנה אלפי ציפורים. פעילות זו התקיימה, השנה, בפעם ה-13 בישראל, בין התאריכים 26.1.2018 ועד 10.2.2018. הספירה התקיימה ע"י מרכז הצפרות הישראלי של החברה להגנת הטבע, המרכז לטיפוח ציפורי הבר בחצר ואלפי חובבי ציפורים אשר שהצטרפו למיזם חשוב זה.

בעזרת הנתונים המתקבלים בספירה השנתית אנו לומדים על שינויים ומגמות באוכלוסיות הציפורים. כך למשל, אנו למדים על התפשטותן של ציפורים פולשות בישראל (ציפורים שהובאו לישראל, השתחררו והחלו להתרבות באופן טבעי) כגון המיינה, הדררה והתוכי הנזירי (קישור לפוסטר של ציפורי חצר), ולהבין האם קיימת השפעה של מינים אלו על מינים מקומיים ובאיזו מידה. אנו משווים תהליכים המוכרים ממחקרים בעולם (כמו התמעטות הדרורים באנגליה) עם תהליכים בישראל. מדי שנה עולה מספר המדווחים. לצד דיווחים מצפרים חובבים ומקצועיים, שמחנו לקבל דיווחים גם ממוסדות חינוך ומהקהל הרחב. לסופרים תרומה משמעותית להתפתחות המדע האזרחי בישראל ולשמירת הטבע. אנו פועלים להגברת מהימנות הדיווחים באופנים שונים - הן באמצעות המערכת הטכנולוגית והן באמצעות סינון ידני מוקפד של צפר בכיר, מונעים דיווחים על מינים חריגים שאינם צפויים בעונה זו של השנה או בסביבה בה נעשתה הספירה.

**כמה דיווחים?**

בשנת 2018 הגיעו 1,736 טפסי דיווח - מספר הדומה לדיווחים משנת 2017 וזאת למרות קיצור משך הספירה מ 22 ל 16 יום. 722 מהטפסים היו של גני ילדים ומוסדות חינוך המהווים כ %41 מכלל הדיווחים. הדיווחים הגיעו מ- 870 משתתפים שונים, מתוכם 405 גני ילדים ומוסדות חינוך. השנה הייתה השתתפות רבה של מוסדות חינוך דוברי ערבית כ - 40 אחוז מכלל הגנים ובתי הספר. מכל הארץ דיווחו לנו על 71,200 פרטים של ציפורים, מ- 105 מינים שונים.

ובשורה התחתונה - מה מצאנו?

עורב אפור היא הציפור השכיחה ביותר בישראל. כך ראינו גם בשנים הקודמות. חמשת המינים שנצפו במירב התצפיות הם מינים נפוצים במשכנות האדם בזכות המזון הזמין והיותם סתגלנים לסביבות משתנות. כל חמשת המינים היו בראש רשימת המינים הנפוצים גם בשנה שעברה, בסדר דומה פחות או יותר, מה שמעיד מחד על יציבות יחסית של המערכת, ומאידך על מהימנות הנתונים, בזכות הכוח הסטטיסטי של ריבוי התצפיות.

**סוקרים ושומרים באילת ובערבה**

בפברואר נערך סקר ציפורים ראשון מסוגו בדרום הארץ שהכוונה לקיימו מעתה מדי שנה. כחצי מיליארד ציפורים נודדות עוברות דרך ישראל בחודשי האביב. הסוקרים נרגשים, כמעט כמותן, מחזיקים להן אצבעות ומאחלים להן הצלחה במסען המפרך. במעקב אחר הציפורים הנודדות הופכים הסוקרים מעין "שומרי הדרך" שלהן, ובשעת הצורך - יהיו הראשונים להדליק את הנורה האדומה.

**סקר הבז האדום לשנת 2018**

בשנת 2018 בוצע ניטור קינון בזים אדומים ע"י צפר מקצועי ובשיתוף תושבים מקומיים, כחלק מהבנת הפוטנציאל של מדע אזרחי המקיים שיתוף פעולה בין אזרחים למדענים, בשלבים שונים של איסוף וניתוח המידע.

בשנים הבאות, יש כוונה לעבות את המעורבות של התושבים המקומיים ואת תרומתם למחקר בנושא אוכלוסיית הבזים האדומים המקננים ביישובי המועצות מגידו ואלונה ולפעולות שיידרשו לשימור האוכלוסייה.

תוצאות הניטור של 2018 מלמדות שלא חל שינוי בגודל האוכלוסייה. בשנת 2018 תועדו 286 קינים לעומת 293 (5±) זוגות בין השנים 2000 -2014, אולם האוכלוסייה דינמית וחלו שינויים במספר הקינונים בתוך היישובים, כאשר בחלק מהיישובים הייתה ירידה משמעותית במספר המקננים ובחלק עלייה משמעותית. תוצאות אלו מרמזות על מבנה של אוכלוסיית-על ברמות מנשה, בה פרטים נעים ומתחלפים תדיר בין המוקדים השונים. בשנים הבאות ננסה לחקור שאלה זו, בשיתוף התושבים המקומיים ומסגרות החינוך.

**'צבא ההגנה לטבע' למען הציפורים**

במסגרת המיזם צבא ההגנה לטבע, פרוייקט משותף לחברה להגנת הטבע וצה"ל בשיתוף רשות הטבע והגנים, התקיימו השנה מספר מיזמים מרשימים מאוד לשמירה על הציפורים, בניהם: המיזם לשיקום אוכלוסיית סיסי החומות במתחם הקריה ושרונה. סיסי החומות הן ציפורים קטנות, החיות בלהקות וניזונות מחרקים. הן מבלות את מרבית חייהן בתעופה ומקננות אצלנו באביב, בסדקי החומות או מתחת לכרכובי הגגות. צורת הבנייה המודרנית אינה מתאימה למבנה הקן הדרוש עבור צורת התעופה הייחודית של הסיסים. לכן סיסים רבים המגיעים לערים - לא מוצאים מקום מתאים לקינון. במסגרת המיזם, התקינו החיילים תיבות קינון ייחודיות שנבנו מארגזי תחמושת, בתחומי הקריה בתל אביב. תיבות אלה מאפשרות לסיס לצאת מפתח הקן בצורה המותאמת לצורת התעופה שלו.

במסגרת המיזם לשמירת העופות הדורסים במרחב נחשונים יצרו החיילים מקומות קינון לבז האדום ומתקיימת פעילות הסברה חינוכית הכוללת תצפיות וטיבוע ציפורים להגדלת מודעות ורגישות לנושא השמירה על הטבע ועל הציפורים בקרב חיילי צה"ל.

בעשרים השנים הארונות אנו עדים לירידה של כ-90% במספר הקטות(Sandgrouses) בנגב. אחת הסיבות לירידה חדה זו היא מי ביוב מזוהמים שרבות מהקטות שותות מהם בקביעות. במסגרת המיזם להצלת אוכלוסיית הקטות במרחב שבטה פועלים החיילים כדי לשפר את מצבה של אוכלוסיית הקטות, על ידי אספקת מים נקיים לקטות וכן העלאת המודעות לשמירה עליהן בשטחי האש של היחידה.

**אלופי הנדידה שוברים שיאים**

במרץ התקיימה תחרות אלופי הנדידה 2018, של מרכז הצפרות של החברה להגנת הטבע וארגון הצפרות הגדול בעולם, BIRDLIFE, תחרות הצפרות הגדולה בעולם, במסגרתה כ - 200 צפרים, מקצועיים וחובבים, מרחבי העולם ומישראל, התחרו ביניהם, מי מזהה יותר מינים של ציפורים, בשטח נתון (בנגב, בערבה ובאילת), במשך 24 שעות.

במקום הראשון, זכתה קבוצת צפרים צעירים בינלאומית (המורכבת מצפר אנגלי, צפר מזימבבואה ושני צפרים מדרום אפריקה), עם זיהוי של 186 מינים, שיא תחרות חדש.

במקום השני, סיימה קבוצת החובות הקטנות, המורכבת מבני נוער ישראלים, עם 183 מינים ובמקום השלישי, קבוצת ישראלים – פלסטינים, בראשות נועם וייס, צפר בכיר בחברה להגנת הטבע, עם 181 מינים.

כל הכסף שגוייס מהתחרות, הסכום הגבוה אי פעם כ - 100 אלף דולר, יוקדש למאבק בציד בלתי חוקי בסרביה וקרואטיה, ציר הנדידה האדריאטי.

**חוגי צפרות**

מרכז הצפרות של החברה להגנת הטבע ממשיך לחנך את דור הצפרים הצעירים. כמדי שנה גם השנה קיימנו חוגי צפרות לילדים ולנוער. החוגים מתקיימים באזורים השונים, בהדרכת צפרים בוגרים, מנוסים בצפרות בפרט וטבע בכלל. בחופשים מתאספים הצפרים צעירים מכל רחבי המדינה ויחד יוצאים לצפות בציפורים מרהיבות! עוד לא הצטרפתם? מוזמנים להצטרף!

**שיתוף פעולה עם חברת "מלח הארץ"**

שיתוף פעולה בין החברה להגנת הטבע לחברת מלח הארץ שכלל קמפיין הן בטלוויזיה, והן במדיה הדיגיטלית.

בריכות המלח של חברת מלח הארץ בעתלית ובאילת משמשות מקור מנוחה ועגינה לעופות המים בזמן נדידתם- זו הסיבה, שמרכז הצפרות פועל יחד עם מלח הארץ במשך שנים בפרויקטים הקשורים לבריכות המלח.

לכן, בחרה חברת מלח הארץ, לצרף את החברה להגנת הטבע בקמפיין אותו הפיקה שבמרכזו התרומה של בריכות המלח לעופות המים.

**בשנה הבאה נמשיך לפעול למען שיפור מצב ציפורי ישראל בדגש על מינים בסכנת הכחדה על ידי קידום ממשק אקטיבי לשימור מינים בסיכון, מניעת הקמת טורבינות רוח, מיפוי שטחי מפתח לציפורים, הטמעת הספר האדום והעלאת המודעות הציבורית.**

**חינוך וטיילות**

לפני יותר 65 שנה, הקמנו את החברה להגנת הטבע, מתוך אהבה גדולה לטבע. מאז, יום-יום, אנחנו מובילים אלפי ילדים, משפחות ומבוגרים בשבילי ארצנו, במטרה לחשוף בפניהם את הקסם של הטבע.

אנחנו מאמינים ששינוי אמתי מגיע מתוך חיבור עמוק ותחושת אחריות. הטבע לא שייך לאף אחד, אנחנו חלק מהטבע. החיים בריחוק מן הטבע הפכו אותו לזר ומנותק עבורנו. אנחנו מאמינים שההכרות עם הטבע והמגע הבלתי אמצעי אתו, יהפוך אותנו לחברה ערכית וטובה יותר ולחברה ששומרת על הטבע והסביבה.

אנו עוסקים בטיילות כבר שנים רבות, עם השנים למדנו, התנסינו, התמקצענו וליווינו את תהליך ההתפתחות של הטיילות בארץ. תחום הטיילות החינוכית משתנה ומתעדכן תכופות. אנחנו משקיעים רבות בפיתוח התכנים וההדרכה שלנו, מתאימים את מערכי ההדרכה שלנו, עורכים השתלמויות למדריכים ועוד. כבר שנים רבות שאנחנו מובילים את תחום הטיילות בישראל ומהווים גורם תוכן מוביל בתחום.

​

**מסעות חינוכיים וטיולים שנתיים**

יותר ויותר בתי ספר על יסודיים, מצטרפים אלינו לשינוי התפיסה בטיול השנתי. במסגרת הפעילות שלנו, יחד עם חברת הבת שלנו, 'מגלים ארץ', אנחנו מובילים מאות אלפים של תלמידי בית הספר ומוריהם במסעות החינוכיים אשר הופכים את הטיול השנתי לערכי ומשמעותי, עבור בני הנוער והצוות החינוכי.

המסע החינוכי נועד להטמיע ערכים חינוכיים, לעורר למודעות, ידע ועשייה בתחומי טבע, חברה וידיעת הארץ ולהוות נקודת מוצא לתהליך חינוכי ערכי מתמשך בבית הספר. בתהליך זה, אנו יוצרים שותפות עם הצוות החינוכי של בתי הספר ועם התלמידים בתכנון הפעילות ובהפעלתה.

הכוח החינוכי של המסעות החינוכיים שלנו ניכר ומכיח את עצמו במגזרים שונים ואוכלוסיות מגוונות. השנה הפעלנו את המסעות החינוכיים שלנו במסגרת פעילות לקידום נוער. רבים ממשתתפי התכנית חוו, לראשונה, יציאה אל הטבע, התארגנות לשהייה ממושכת מחוץ לבית, חוויה חברתית מחוץ לכותלי המסגרת, פליאה מנופים ונושאים חדשים, שיח והעמקה באופן חדש עבורם.

​גם בתי הספר היסודיים בחרו השנה לצאת לטיול השנתי עם החברה להגנת הטבע וחברת 'מגלים ארץ'. תכניות הטיולים השנתיים שלנו מותאמות לתכניות הליבה של משרד החינוך. אנחנו מתמחים בבניית חוויה אופטימלית עבור המשתתפים. חוויה בה התלמידים לא רק מתבוננים ומקשיבים אלא הופכים לשותפים פעילים. אנחנו מקדמים עולם הדרכה מתקדם בו המדריך לא רק מגיש את המידע לתלמידים אלא משתמש בכלים מתקדמים של הנחייה. בתכנון התהליך החינוכי אנחנו שמים דגש על יצירת מעורבות, חוויה מעמיקה של למידה וחיבור אישי של המשתתף. כארגון שמירת טבע, אנחנו שמים דגש ומודעות לנושאי שמירת הטבע והסביבה בישראל. זאת מתוך אמונה כי חוויה אישית טובה ועמוקה בטיול תוביל לאזרחות פעילה ואקטיביזם סביבתי.

​

**בתי ספר שדה**

בתחילת שנות ה-60 חלמנו חלום: להקים 'בית ספר שדה', מרכז של לימוד, חקר הטבע והדרכה. ב- 1963 הקמנו את בית ספר שדה עין גדי, הראשון בישראל, וכיום יש לנו 12 בתי ספר שדה, הפזורים מדן ועד אילת.

בתי ספר שדה ממוקדמים באזורים שונים הקרובים לטבע ייחודי.  מדריכי החברה להגנת הטבע, צעירים ובוגרים, אשר נמצאים בבתי ספר שדה, מחוברים לשטח ולמתרחש בו ומלווים את המטיילים בין שבילי הטבע והנוף שבאזור.  9 מבתי ספר שדה שלנו, מציעים גם שירותי לינה. בשנה האחרונה 250.000 מבקרים בחרו ללון בבתי ספר שדה. בניהם תלמידי בית ספר, משתתפי קייטנות, תיירים, קבוצות מאורגנות ומשפחות בודדות שבחרו לבלות את הנופש המשפחתי הכי קרוב לטבע בתוספת הדרכה מקצועית של צוות ההדרכה שלנו.

בתי ספר שדה הכוללים לינה הם חרמון, גולן, אלון תבור, מירון, אכזיב, עין גדי, מצפה רמון, חצבה ואילת וניתן להתקשר לטלטבע להזמין בטלפון: 03-6388688.

[קישור](https://www.teva.org.il/?CategoryID=356&gclid=Cj0KCQiA7IDiBRCLARIsABIPohgAjwkh3jz7fyY0IuHoxArPVpxDUMI-fjkYukTxXg2zHwpRRPk-eDMaAt6xEALw_wcB):

**חינוך סביבתי**

אנחנו מאמינים ששינוי אמתי והנעה לאקטיביזם לשמירה על הטבע ניתן להשיג רק בתהליך חינוכי מתמשך המעורר פליאה ואהבה. אנחנו מפעילים את התכניות שלנו לחינוך סביבתי בבתי ספר וגנים רבים בכל רחבי הארץ.

בשנת 2018 השתתפו בפעילות החינוך הסביבתי כ- 35 אלף ילדים, המגיעים מקצוות שונות של הערים ומרקעים שונים. בתכניות שלנו לומדים הילדים על מגוון ביולוגי, התנהלות בשטח, דילמות של שימור מול פיתוח, קיימות ועוד. התכניות מתקיימות במסגרת החינוך הפורמאלית והבלתי פורמאלית, בערים הגדולות - בקהילות החברה להגנת הטבע ובפריפריה.

גם השנה שמחנו על שיתוף הפעולה הפורה עם הרשויות המקומיות, המשרד להגנת הסביבה, משרד החינוך וצוות בית הספר.

​​**הכשרת מדריכים**

מזה עשרות שנים שאנו מכשירים מדריכים להכרת הארץ, לאהבת וידיעת טבע הארץ, לטיולי מערכת החינוך ולשימוש נכון בטבע ובשטח ככלי חינוכי משמעותי מאוד בעבודה עם ילדים, נוער ומבוגרים. גם בשנת 2018 קיימנו תכנית הכשרה עשירה ומעניינת עבור מדריכי הטיולים. תכנית הקורסים, ההשתלמויות והסדנאות שלנו מבוססת על שילוב ייחודי בין עשרות שנות ידע ונסיון לבין היכרות מתמדת עם השטח.

**ביוחקר**

אנחנו פוגשים יותר ויותר תלמידי בתי ספר יסודיים, הבוחרים להרחיב ידיעה בנושאי טבע וביולוגיה. תלמידים אלה מגיעים לבתי ספר שדה שלנו במסגרת מסעות מדעיים שמטרתם ביצוע עבודת חקר מעמידה העומדת בשיא תהליך הלמידה במסגרת המגמה הלימודית.

המסעות המדעיים שלנו מנוהלים על ידי אנשי טבע ומומחים בתחום. המסעות שמים דגש על תהליך המחקר והלמידה האישיים בסביבה מדעית תומכת בטבע. התלמידים זוכים לחוויה של "מעבדה מחוץ למעבדה". משתתפים רבים מעידים כי המסע המדעי היווה שיא בתהליך הלמידה שלהם.

​**קייטנות ומחנות**

בחודשי הקיץ ובתקופות של חופשות אנחנו מקיימים קייטנות יום לקטנים יותר ומחנות קיץ לבני הנוער. בתי ספר שדה שלנו פותחים את שעריהם לאלפי ילדים ובני נוער המגיעים לצבור חוויות, ללמוד וליהנות ולהתחבר לטבע. בקייטנות הילדים מכירים מקרוב את עולם החי, חוקרים את הסביבה ומבלים עם חברים חדשים. את הקייטנות מדריכים הצוותים המקצועיים שלנו, צוותי ההדרכה של בתי ספר שדה. ילדים רבים בוחרים לחזור לקייטנות שלנו, שנה אחרי שנה. גם השנה הקייטנות והמחנות שלנו אירחו עשרות אלפי ילדים ונוער.

**ארץ אהבתי - טיולי מבוגרים**

לטייל עם החברה להגנת הטבע זה לכל החיים. במסגרת "ארץ אהבתי" אנחנו מפעילים סדרות טיולי איכות למבוגרים עם מיטב המדריכים. השנה השתתפו בתכניות ארץ אהבתי כ-42.000 מטיילים.

למידע והרשמה לתכניות 'ארץ אהבתי'

**טיולי ירוק**

במסגרת טיולי הפנאי שלנו אנחנו מפעילים מערך של טיולי איכות. מדי סוף שבוע יוצאים מאות של ישראלים אל הטבע, בהדרכת מיטב המדריכים.

השנה שמחנו גם על כך שיותר חברות וארגונים בחרו לצאת אתנו לפעילות חוויה וגיבוש על שבילי ישראל. במסגרת פעילות זאת, נהנים העובדים מזמן של איכות וחיבור לטבע, לעצמם ולצוות אתו הם עובדים. יותר ויותר חברות בוחרות לצאת אתנו לפעילויות רווחה ובכך לתמוך בשמירה על הטבע בישראל.

גם בשנה הבאה נמשיך לפעול למען החינוך לטיילות, אהבת הארץ והשמירה על הטבע והסביבה בישראל. אנחנו מזמינים אתכם להמשיך לטייל איתנו, להצטרף לפעילות שלנו, לספר לקרובים לכם ולהזמין גם אותם להצטרף.

​

**.**